BTS คว้างานบริการเดินรถ-ซ่อมบำรุงรถไฟฟ้าสายสีเขียวเหนือ-ใต้
BTS คว้างานให้บริการเดินรถ-ซ่อมบำรุงรถไฟฟ้าส่วนต่อขยายสายสีเขียวเหนือ (หมอชิต-สะพานใหม่-คูคต) และสายสีเขียวใต้ (แบริ่ง-สมุทรปราการ) มูลค่ากว่า 1.61 แสนลบ.เป็นระยะเวลา 25 ปี
3 เม.ย. 2560

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ระบุว่า เมื่อวันที่ 31 มี.ค.ที่ผ่านมาบริษัท ระบบขนส่งมวลชนกรุงเทพ จำกัด (มหาชน) หรือ BTSC ซึ่งเป็นบริษัทย่อย และบริษัท กรุงเทพธนาคม จำกัด ซึ่งเป็นบริษัทที่จัดตั้งขึ้นโดยกรุงเทพมหานคร ได้บรรลุข้อตกลงในการกำหนดรูปแบบ และแผนการเดินรถ รวมทั้งค่าจ้าง ของโครงการรถไฟฟ้าส่วนต่อขยายสายสีเขียว ช่วงหมอชิต-สะพานใหม่-คูคต (รวมทั้งสิ้น 6 สถานี ระยะทางรวม 18.20 กิโลเมตร) และช่วงแบริ่ง-สมุทรปราการ (รวมทั้งสิ้น 9 สถานี ระยะทาง 12.58 กิโลเมตร) ซึ่งรวมเรียกว่าโครงการรถไฟฟ้าส่วนต่อขยายสายสีเขียวเหนือและใต้ ระยะทางรวม 30.78 กิโลเมตร โดยมีมูลค่าการว่าจ้างประมาณ 1.61 แสนล้านบาท ระยะเวลา 25 ปี
ทั้งนี้ BTSC และกรุงเทพธนาคม ได้ลงนามสัญญาการให้บริการเดินรถและซ่อมบำรุงโครงการรถไฟฟ้าส่วนต่อขยายสายสีเขียวเหนือและใต้ ตั้งแต่เมื่อวันที่ 1 ส.ค.59 โดยภายใต้สัญญาดังกล่าว คู่สัญญาทั้งสองฝ่ายจะเจรจาตกลงกำหนดรูปแบบและแผนการเดินรถ รวมทั้งค่าจ้างในภายหลังภายใต้กรอบที่กำหนดในสัญญา
โดย BTSC จะเป็นผู้ให้บริการเดินรถและซ่อมบำรุงรักษาโครงการรถไฟฟ้าส่วนต่อขยายสายสีเขียวเหนือและใต้ ตั้งแต่วันที่ 3 เม.ย.60 จนถึงวันที่ 2 พ.ค.85 โดยมีมูลค่าการว่าจ้างทั้งสิ้นอยู่ในวงเงินประมาณ 1.61 แสนล้านบาท ซึ่งรวมภาษีมูลค่าเพิ่ม
ซึ่งระยะเวลาการสิ้นสุดสัญญาดังกล่าวจะเป็นระยะเวลาเดียวกันกับการสิ้นสุดสัญญาการให้บริการเดินรถและซ่อมบำรุงโครงการระบบขนส่งมวลชนกรุงเทพ (สัญญาการให้บริการเดินรถและซ่อมบำรุงระยะยาว) ที่ BTSC ได้รับการว่างจ้างจากกรุงเทพธนาคม ให้บริการเดินรถตั้งแต่วันที่ 8 พ.ค.55 จนถึงวันที่ 2 พ.ค.85
สำหรับหน้าที่ของ BTSC ตามสัญญาการให้บริการเดินรถและซ่อมบำรุงรถไฟฟ้าส่วนต่อขยายสายสีเขียวและใต้ จะมีลักษณะคล้ายคลึงกับสัญญาการให้บริการเดินรถและซ่อมบำรุงระยะยาว ซึ่งจะรวมถึงแต่ไม่จำกัดเพียงการให้บริการเดินรถ การบริหาร และการซ่อมบำรุงระบบรถไฟฟ้า การจัดเก็บค่าโดยสาร ตลอดจนการจัดหารถไฟฟ้า ที่ BTSC ได้จัดซื้อรถไฟฟ้าเพื่อรองรับการให้บริการเดินรถโครงการรถไฟฟ้าส่วนต่อขยายสายสีเขียวเหนือและใต้
ขณะที่การเข้าทำสัญญาการให้บริการเดินรถและซ่อมบำรุงรถไฟฟ้าส่วนต่อขยายสายสีเขียวเหนือและใต้ จะสร้างกระแสรายได้ที่สม่ำเสมอให้แก่ BTSC เพิ่มเติมจากรายได้จากธุรกิจอื่น ซึ่งค่าจ้างภายใต้สัญญาการให้บริการเดินรถและซ่อมบำรุงรถไฟฟ้าส่วนต่อขยายสายสีเขียวเหนือและใต้ กำหนดขึ้นตามปัจจัยหลักต่างๆ เช่น จำนวนขบวนรถที่จะใช้ในการให้บริการและต้นทุนของขบวนรถดังกล่าว ระยะเวลาวิ่งของรถ (Car Kilometer) จำนวนผู้โดยสาย อัตราเงินเฟ้อ ค่าไฟฟ้า ค่าใช้จ่ายในการซ่อมบำรุงรักษา เป็นต้น
โดยเป็นสัญญาจ้างเหมา แต่มีการกำหนดวิธีการในการปรับค่าจ้างสำหรับปัจจัยหลักที่มีการผันแปรไว้ ซึ่งจะช่วยลดความเสี่ยงทางการเงิน อันเนื่องจากความไม่แน่นอนของสภาวะเศรษฐกิจให้แก่ BTSC
นอกจากนี้สัญญาการให้บริการดังกล่าวจะช่วยให้กรุงเทพมหานคร สามารถคงมาตรฐานที่ดีในการให้บริการแก่ผู้โดยสาร และทำให้การบริหารโครงการระบบขนส่งมวลชนกรุงเทพมหานคร เป็นไปอย่างมีประสิทธิภาพและมีความปลอดภัยด้วย